Den nordjyske badmintonstjerne skulle bruge over en time på at spille sig videre til anden runde ved Japan Open.

Jan Ø. Jørgensen er klar til anden runde af Super Series-turneringen Japan Open i Tokyo. Nordjyden skulle dog onsdag bruge mange kræfter i sejren på 21-14, 19-21, 21-13 over hjemmebanefavoritten Takuma Ueda. Opgøret varede i en time og fire minutter. Jan Ø. Jørgensen kommer ind til turneringen med en god portion selvtillid, efter at han i sidste uge nåede frem til semifinalen ved China Masters. Han missede endda en matchbold i semifinalen. Han kunne have lukket onsdagens kamp i to sæt, men fra 17-17 vandt Takuma Ueda tre point i træk, og Jan Ø. Jørgensen kunne ikke svare igen. I tredje sæt var japaneren med til 5-5, og derefter var Jan Ø. Jørgensen i front i resten af kampen. Mens Jan Ø. Jørgensen brugte over en time på at spille sig videre, så gik det en del nemmere for den andenseedede herredouble med Mathias Boe og Carsten Mogensen. Danskerne vandt på blot 26 minutter 21-12, 21-8 over et par fra Taiwan. Mads Conrad-Petersen/Mads Pieler Kolding er ligeledes videre, og det samme gælder for damedoublen Christinna Pedersen og Kamilla Rytter Juhl.